作者:陸游
標題:沁園春
內容:孤鶴歸飛，再過遼天，換盡舊人。念累累枯冢，茫茫夢境，王侯螻蟻，畢竟成塵。載酒園林，尋花巷陌，當日何曾輕負春。流年改，嘆圍腰帶剩，點鬢霜新。交親。散落如雲。又豈料如今餘此身。幸眼明身健，茶甘飯軟，非惟我老，更有人貧。躲盡危機，消殘壯志，短艇湖中閒採蓴。吾何恨，有漁翁共醉，溪友為鄰。